b'\n_START_ARTICLE_\nChris Simon\n_START_SECTION_\nTausta\n_START_PARAGRAPH_\nSimonin is\xc3\xa4 John on ojibway-intiaani ja h\xc3\xa4nen \xc3\xa4itins\xc3\xa4 Linda on kanadalainen. Simonia pidet\xc3\xa4\xc3\xa4nkin intiaanijuuriensa takia Amerikan alkuper\xc3\xa4isasukkaiden keskuudessa esikuvana. H\xc3\xa4n muutti kotoa jo 14-vuotiaana, ja asettui Ottawaan tavoitteenaan j\xc3\xa4\xc3\xa4kiekkoilijan ura. H\xc3\xa4n oli pelannut j\xc3\xa4\xc3\xa4kiekkoa jo kotipaikkakuntansa Wawa Flamesissa, ja l\xc3\xa4hist\xc3\xb6n Sault Ste. Marie Thunderbirdsiss\xc3\xa4 nuorten NOHA-liigassa. H\xc3\xa4nen uransa oli kuitenkin vaarassa, kun h\xc3\xa4n ajautui alkoholismiin pariin, mutta toipui siit\xc3\xa4 yst\xc3\xa4vien, AA-kerhon ja silloisen valmentajansa Ted Nolanin tuella. Simon sanoo harrastavansa mets\xc3\xa4styst\xc3\xa4 ja kalastusta. H\xc3\xa4n on naimisissa Valerie Simonin kanssa ja heill\xc3\xa4 on poika, Mitchell, Chrisin ensimm\xc3\xa4isest\xc3\xa4 avioliitosta._NEWLINE_Erikoisuutena Simonista mainittakoon, ettei h\xc3\xa4n ole menett\xc3\xa4nyt yht\xc3\xa4\xc3\xa4n hammasta tai murtanut kertaakaan nen\xc3\xa4\xc3\xa4ns\xc3\xa4, vaikka onkin ollut yksi NHL:n kovimmista tappelijoista. Ennen ammattilaisuraansa h\xc3\xa4n tupakoi._NEWLINE_Stanley Cupin voittajajoukkueen pelaajat saavat yhden p\xc3\xa4iv\xc3\xa4n palkinnon kanssa. Simon kulutti p\xc3\xa4iv\xc3\xa4n soudellen ja kalastellen isois\xc3\xa4ns\xc3\xa4 ja silloisen tytt\xc3\xb6yst\xc3\xa4v\xc3\xa4ns\xc3\xa4 kanssa kotipaikkansa j\xc3\xa4rvell\xc3\xa4. El\xc3\xa4kkeelle siirtyess\xc3\xa4\xc3\xa4n Simon aikoo perustaa kalastus- ja mets\xc3\xa4stysleirin, jonka ammattilaisohjaajana h\xc3\xa4n toimisi.\n_START_SECTION_\nUra\n_START_PARAGRAPH_\nKoko Simonin uraa leimasivat loukkaantumiset ja ottelurangaistukset. Ensimm\xc3\xa4isen kerran h\xc3\xa4nen olkap\xc3\xa4\xc3\xa4ns\xc3\xa4 hajosi kaudella 1990\xe2\x80\x9391, mik\xc3\xa4 esti h\xc3\xa4nt\xc3\xa4 pelaamasta miltei koko kautena. Olkap\xc3\xa4\xc3\xa4 on vihoitellut t\xc3\xa4m\xc3\xa4n j\xc3\xa4lkeen useaan otteeseen, mik\xc3\xa4 on rajoittanut Simonia ottamasta rajumpia kontakteja vastustajan kanssa. Parhaassa kunnossaan Simon oli samalla taitava maalintekij\xc3\xa4 ja voimakas taklaaja, joka ei pel\xc3\xa4nnyt tapella, mik\xc3\xa4 on harvinaista NHL:ss\xc3\xa4._NEWLINE_Simon on kahdeksan kertaa saanut pidemm\xc3\xa4n ottelurangaistuksen, kun h\xc3\xa4n on rikkonut rajusti s\xc3\xa4\xc3\xa4nt\xc3\xb6j\xc3\xa4 mm. haukkumalla Mike Grieri\xc3\xa4 nekruksi ("nigger") ja potkaisemalla Jarkko Ruutua. Simon sai yrityksest\xc3\xa4 vahingoittaa Ruutua enn\xc3\xa4tyspitk\xc3\xa4n 30 ottelun pelikiellon.\n_START_SECTION_\nJunioriura\n_START_PARAGRAPH_\nSimon aloitti uransa OHL-liigassa Ottawa 67\'s -joukkueessa 1988\xe2\x80\x9389. H\xc3\xa4n menestyi hyvin ja teki suurin piirtein pisteen ottelua kohti. Pisteiden ohella Simon ker\xc3\xa4si my\xc3\xb6s paljon j\xc3\xa4\xc3\xa4hyminuutteja. Philadelphia Flyers varasi Simonin NHL:n varaustilaisuudessa toisella kierroksella 1990. Varauksen j\xc3\xa4lkeen Simon pelasi viel\xc3\xa4 kaksi kautta OHL:ss\xc3\xa4, sill\xc3\xa4 h\xc3\xa4nen nousunsa NHL:\xc3\xa4\xc3\xa4n viiv\xc3\xa4styi vakavan olkap\xc3\xa4\xc3\xa4vamman takia, mik\xc3\xa4 melkein esti h\xc3\xa4nt\xc3\xa4 pelaamasta kaudella 1990\xe2\x80\x9391. Vihoittelevan olkap\xc3\xa4\xc3\xa4n vuoksi Simon ei pelannut seuraavaakaan kautta kokonaan. Kauden aikana h\xc3\xa4n vaihtoi kesken kaiken seuraa Sault Ste. Marie Greyhoundsiin._NEWLINE_Simonin nelj\xc3\xa4nnen OHL-kauden j\xc3\xa4lkeen Philadelphia myi suuressa Lindros-kaupassa mm. Simonin Quebec Nordiquesiin. H\xc3\xa4n solmi sopimuksen saman tien Quebecin kanssa ja siirtyi joukkueen farmijoukkueeseen Halifax Citadelsiin AHL:\xc3\xa4\xc3\xa4n. Jo samalla kaudella h\xc3\xa4n nousi Quebecin kokoonpanoon.\n_START_SECTION_\nQuebec ja Colorado 1992\xe2\x80\x931996\n_START_PARAGRAPH_\nAika Quebeciss\xc3\xa4 oli vaikeaa Simonille. Olkap\xc3\xa4\xc3\xa4leikkauksen takia h\xc3\xa4n ei pystynyt pelaamaan kaudella 1993\xe2\x80\x9394 kuin 37 ottelua, joissa h\xc3\xa4n ker\xc3\xa4si vaivaiset tehot nelj\xc3\xa4 maalia ja nelj\xc3\xa4 sy\xc3\xb6tt\xc3\xb6\xc3\xa4. Kausi 1994\xe2\x80\x9395 pelattiin tynk\xc3\xa4n\xc3\xa4 pelaajayhdistyksen lakon takia, ja sin\xc3\xa4kin kautena Simon pelasi viel\xc3\xa4 puolitehoisena tehden kolme maalia ja yhdeks\xc3\xa4n sy\xc3\xb6tt\xc3\xb6\xc3\xa4. Noiden kahden kauden aikana h\xc3\xa4n pelasi yhteens\xc3\xa4 runkosarjassa vain 66 ottelua, tosin ker\xc3\xa4ten niiss\xc3\xa4 mainetta aggressiivisena hy\xc3\xb6kk\xc3\xa4\xc3\xa4j\xc3\xa4n\xc3\xa4._NEWLINE_Nordiquesin siirtyess\xc3\xa4 Coloradoon Simon matkasi joukkueen mukana. Colorado Avalanchessa h\xc3\xa4n jatkoi kuitenkin vain yhden kauden, kun Colorado myi h\xc3\xa4net Curtis Leschyshynin kanssa Washington Capitalsiin Keith Jonesista ja varaustilaisuuden varausvuoroista. Ainoan Colorado-kautensa p\xc3\xa4\xc3\xa4tteeksi Simon voitti Stanley Cupin.\n_START_SECTION_\nWashington 1996\xe2\x80\x932002\n_START_PARAGRAPH_\nSimon pelasi Washingtonissa yli kuusi kautta. Capitals-aikana h\xc3\xa4n harjoitteli luistelua ja laukomista, ja h\xc3\xa4n pystyikin tappelemisen ja taklaamisen lis\xc3\xa4ksi tekem\xc3\xa4\xc3\xa4n my\xc3\xb6s tehokkaasti maaleja._NEWLINE_Kausina 1997\xe2\x80\x9398 ja 1998\xe2\x80\x9399 h\xc3\xa4n oli suurimman osan sairastuvalla olkap\xc3\xa4\xc3\xa4ns\xc3\xa4 kanssa. Vuonna 1997 sattui Simonin ja Grierin sanaharkka, jonka seurauksena Simon sai kolmen ottelun pelikiellon nekruksi haukkumisen takia._NEWLINE_Uransa parhaan tuloksena Simon teki kaudella 1999\xe2\x80\x9300; 29 maalia ja 20 sy\xc3\xb6tt\xc3\xb6\xc3\xa4. H\xc3\xa4n oli tuolloin Washingtonin paras maalintekij\xc3\xa4. Joukkue l\xc3\xa4hti pudotuspeleihin konferenssinsa toisena, mutta seitsem\xc3\xa4nneksi sijoittunut Pittsburgh pudotti Washington yll\xc3\xa4tt\xc3\xa4en ensimm\xc3\xa4isell\xc3\xa4 kierroksella otteluvoitoin 4\xe2\x80\x931. Penguinsin puolustus oli tehokasta, josta kertoo se, ett\xc3\xa4 Simon oli joukkueensa parhain maalintekij\xc3\xa4 kahdella maalillaan._NEWLINE_Seuraava kausi 2000\xe2\x80\x9301 alkoi Simonin palkkaneuvotteluilla. Washington pelasi kymmenisen ottelua, ennen kuin suostui Simonin 4,5 miljoonan dollarin palkkavaatimuksiin. Kausi oli kuitenkin h\xc3\xa4nen osaltaan vaisu, ja h\xc3\xa4n joutui olemaan j\xc3\xa4lleen useasti poissa olkap\xc3\xa4\xc3\xa4ns\xc3\xa4 takia. Palattuaan Simon keskittyi enemm\xc3\xa4n kaukalossa h\xc3\xa4irik\xc3\xb6intiin. Tuloksena kahden ottelun pelikielto v\xc3\xa4kivaltaisesta taklauksesta Anders Erikssonia kasvoihin ja toinen samanlainen poikittaisesta mailasta Peter Popovicin kaulaan. Runkosarjassa Simon teki 10 maalia ja 10 sy\xc3\xb6tt\xc3\xb6pistett\xc3\xa4. Washington voitti runkosarjassa divisioonansa, mutta putosi j\xc3\xa4lleen pudotuspelien ensimm\xc3\xa4isell\xc3\xa4 kierroksella Pittsburghia vastaan. Simon oli tehoton tehden vain yhden sy\xc3\xb6tt\xc3\xb6pisteen._NEWLINE_2001\xe2\x80\x9302 -kauden Simon pystyi pelaamaan kokonaan, ja h\xc3\xa4nen teki kaudella 14 maalia ja 17 sy\xc3\xb6tt\xc3\xb6\xc3\xa4. Ruumiillisen pelin lis\xc3\xa4\xc3\xa4ntymisest\xc3\xa4 kertoivat kasvaneet j\xc3\xa4\xc3\xa4hyminuutit. Washington ei kuitenkaan selviytynyt pudotuspeleihin._NEWLINE_Kauden 2002\xe2\x80\x9303 alussa Washington myi Simonin ja Andrei Nikolishinin Chicago Blackhawksiin. Washington sai kaupassa Michael Nylanderin ja varausvuoron.\n_START_SECTION_\nChicago, NY Rangers, Calgary ja NY Islanders 2002\xe2\x80\x932008\n_START_PARAGRAPH_\nCapitalsin j\xc3\xa4lkeen Simonin tehot pieneniv\xc3\xa4t. Loukkaantumisista toivuttuaan h\xc3\xa4nen pelaamistaan leimasivat useat pelikiellot, joita h\xc3\xa4n sai pelatessaan lyhyit\xc3\xa4, parin kauden mittaisia jaksoja eri joukkueissa. Molemmilla Islanders-kausillaan Simonin kausi loppui enn\xc3\xa4tyspitkiin loppukauden kest\xc3\xa4neisiin pelikieltoihin._NEWLINE_Chicagossa Simon pelasi vain yhden kauden. H\xc3\xa4n teki 12 maalia ja kuusi sy\xc3\xb6tt\xc3\xb6\xc3\xa4, joka oli yht\xc3\xa4 heikko suoritus, kuin loukkaantumisten vaivaamilla kausilla. Kauden j\xc3\xa4lkeen h\xc3\xa4n siirtyi vapaana agenttina New York Rangersiin. Rangers kuitenkin myi Simonin ja seitsem\xc3\xa4nnen kierroksen varausvuoron jo samalla kaudella Calgary Flamesiin, josta Rangers sai Jamie McLennanin, Blair Bettsin ja Greg Mooren. Calgary sai Simonista tarvitsemaansa kokemusta ja voimaa pudotuspelej\xc3\xa4 varten, ja joukkue p\xc3\xa4\xc3\xa4sikin Stanley Cup -finaaliin, mutta h\xc3\xa4visi ottelusarjan Tampa Bay Lightningille 4\xe2\x80\x933._NEWLINE_Simon pelasi kaudet 2003\xe2\x80\x9304 ja 2005\xe2\x80\x9306 kohtalaisella menestyksell\xc3\xa4, mutta Calgary ei halunnut uusia h\xc3\xa4nen sopimustaan. Calgary-kausien v\xc3\xa4liss\xc3\xa4 ty\xc3\xb6sulkukaudella 2004\xe2\x80\x9305 Simon ei pelannut miss\xc3\xa4\xc3\xa4n. Vuonna 2004 h\xc3\xa4n oli j\xc3\xa4lleen kahdesti pelikiellossa. Ensimm\xc3\xa4inen syyn\xc3\xa4 oli, kun h\xc3\xa4n taklasi poikittaisella mailalla Tampa Bayn Ruslan Fedotenkoa, jonka j\xc3\xa4lkeen Simon viel\xc3\xa4 hypp\xc3\xa4si Fedotenkon p\xc3\xa4\xc3\xa4lle ja l\xc3\xb6i h\xc3\xa4nt\xc3\xa4. Toisen Simon sai Sergei Zubovin kampittamisesta._NEWLINE_Simon teki kes\xc3\xa4ll\xc3\xa4 2006 New York Islandersin kanssa kahden vuoden mittaisen sopimuksen. H\xc3\xa4nen uransa Islandersissa on ollut kovassa vastatuulessa monien rikkeiden takia. Kausi 2006\xe2\x80\x9307 eteni mallikkaasti, kunnes New Yorkin paikallisottelussa maaliskuussa 2007 Simon l\xc3\xb6i Rangersin Ryan Hollwegia mailalla p\xc3\xa4\xc3\xa4h\xc3\xa4n Hollwegin selk\xc3\xa4\xc3\xa4n taklauksen j\xc3\xa4lkeen. Hollweg makasi pitk\xc3\xa4\xc3\xa4n j\xc3\xa4\xc3\xa4ss\xc3\xa4, muttei saanut vakavia vammoja, koska Simonin maila osui ensin olkap\xc3\xa4\xc3\xa4h\xc3\xa4n, joka heikensi iskua. Rangaistukseksi tapauksesta Simon sai 25 ottelun mittaisen pelikiellon ja joutui olemaan loppu kauden sivussa Islandersin kokoonpanosta. Pelikielto oli NHL:n historian pisin. Edellinen enn\xc3\xa4tys oli Marty McSorleyll\xc3\xa4; 23 ottelua._NEWLINE_Kauden 2007\xe2\x80\x9308 alussa Simonilla oli viel\xc3\xa4 viiden ottelun verran Hollweg-tapauksen pelikieltoa j\xc3\xa4ljell\xc3\xa4. H\xc3\xa4n ehti pelata 26 ottelua, kun taas joulukuussa 2007 Simon sai uuden enn\xc3\xa4tyspitk\xc3\xa4n ottelurangaistuksen \xe2\x80\x93 30 ottelua, tilanteesta, jossa h\xc3\xa4n kaatoi Pittsburgh Penguinsin Jarkko Ruudun j\xc3\xa4\xc3\xa4h\xc3\xa4n, astui h\xc3\xa4nen jalkansa p\xc3\xa4\xc3\xa4lle ja potkaisi luistimella s\xc3\xa4\xc3\xa4reen. Tapaus k\xc3\xa4ynnisti keskustelun, mik\xc3\xa4 on NHL:ss\xc3\xa4 sallittua ja mik\xc3\xa4 rangaistavaa. Simon ei en\xc3\xa4\xc3\xa4 pelannut otteluakaan Islandersissa, vaan joukkue myi h\xc3\xa4net Minnesota Wildiin Simonin viel\xc3\xa4 ollessa pelikiellossa. Islanders sai kaupassa Wildin kuudennen kierroksen varausvuoron vuoden 2008 varaustilaisuuteen.\n_START_SECTION_\nMinnesotasta Ven\xc3\xa4j\xc3\xa4lle\n_START_PARAGRAPH_\nWildiss\xc3\xa4 Simon sai rinnalleen kaksi muuta tappelijaa, Derek Boogaardin ja Todd Fedorukin. Simon pelasi pelikiellon loputtua kymmenen ottelua runkosarjassa ja kaksi pudotuspeleiss\xc3\xa4._NEWLINE_Simon siirtyi kes\xc3\xa4ll\xc3\xa4 2008 pois Pohjois-Amerikasta, kun h\xc3\xa4n teki sopimuksen Vitjaz T\xc5\xa1ehovin joukkueen kanssa. T\xc5\xa1ehov pelaa Ven\xc3\xa4j\xc3\xa4n KHL-liigassa. Simon toi mukanaan poliisikulttuurin KHL:\xc3\xa4\xc3\xa4n, jossa aiemmin pelaajat keskittyiv\xc3\xa4t taitokiekkoiluun ennemmin kuin vastustajan h\xc3\xa4irint\xc3\xa4\xc3\xa4n. Ensimm\xc3\xa4isell\xc3\xa4 KHL-kaudellaan Simon oli joukkueensa toiseksi paras pisteentekij\xc3\xa4 kahdeksalla maalilla ja 20 sy\xc3\xb6t\xc3\xb6ll\xc3\xa4, sek\xc3\xa4 koko liigan j\xc3\xa4\xc3\xa4hytilastojen ensimm\xc3\xa4inen 263 j\xc3\xa4\xc3\xa4hyminuutillaan. T\xc5\xa1ehov ei selviytynyt pudotuspeleihin._NEWLINE_Kaudella 2009\xe2\x80\x932010 Simon pelasi vain 30 ottelua, ollen heikosti p\xc3\xa4rj\xc3\xa4nneen T\xc5\xa1ehovin kolmanneksi paras pistemies. Kauden aikana Simon pelasi KHL:n t\xc3\xa4hdist\xc3\xb6ottelussa, kuin my\xc3\xb6s T\xc5\xa1ehovin ja Avangard Omskin v\xc3\xa4lisess\xc3\xa4 ottelussa, joka jouduttiin keskeytt\xc3\xa4m\xc3\xa4\xc3\xa4n joukkotappelun vuoksi. T\xc5\xa1ehov sijoittui liigassa toiseksi viimeiseksi._NEWLINE_Kausi 2010\xe2\x80\x932011 oli viimeinen Simonin sopimuskausi T\xc5\xa1ehovin kanssa. H\xc3\xa4n pelasi toistamiseen KHL:n t\xc3\xa4hdist\xc3\xb6ottelussa. Siirtorajan umpeutuessa T\xc5\xa1ehov karsi pelaajakustannuksiaan myym\xc3\xa4ll\xc3\xa4 muun muassa Simonin OHK Dynamoon. Kauden p\xc3\xa4\xc3\xa4tteeksi Dynamo karsi kokoonpanostaan ulkomaalaiset pelaajat._NEWLINE_Kaudella 2011\xe2\x80\x932012 Simon jatkoi uraansa Metallurg Novokuznetskin joukkueessa. H\xc3\xa4n saavutti kauden aikana vain kolme maalia, mutta sai vuoden jatkosopimuksen. Kaudella 2012\xe2\x80\x932013 teki maalin ja kolme sy\xc3\xb6tt\xc3\xb6\xc3\xa4 28 ottelussa. Kausi j\xc3\xa4i Simonin viimeiseksi, ja h\xc3\xa4n p\xc3\xa4\xc3\xa4tti pelaajauransa kev\xc3\xa4\xc3\xa4ll\xc3\xa4 2013.'